1916 йылдың авгусынан Лавров Томск университетында микробиология һәм ботаника курстарын уҡыған профессор Сапожниковтың өлкән ассистенты булып эшләй. 1917 йылда ул Рус ботаник йәмғиәтенең Томск бүлексәһе ултырышында лимон әсеүенең себер ҡуҙғытҡысы тураһында доклад һөйләй. 1919 йылда Себерҙе тикшереү институтын ойоштороуҙа ҡатнаша, унда ботаника һәм тупраҡты өйрәнеү секцияһында секретарь һәм сәнәғәт-техник бүлекте ойоштороу буйынса ағза була. 1919 йылдың 20 мартынан ботаника курсы буйынса ассистент вазифаһын ала. 1919 йылдың майында Лавров Колчактың Урыҫ армияһына мобилизациялана, шул уҡ йылдың сентябренә тиклем 5-се Томск себер уҡсылар полкының рядовойы булып хеҙмәт итә. 1920 йылдың 1 апрелендә ул техник ботаника курсы буйынса уҡытыусы була, 1923 йылдың 15 сентябрендә Томск технология институтында доцент вазифаһын башҡара. 1926 йылдың 8 апреленән 1931 йылдың 31 декабренә тиклем — Себер технология институтында доцент, ботаника һәм техник микробиология кафедраһы мөдире. Бер үк ваҡытта Лавров 1923 йылдың 15 сентябренән Томск университетының ғәмәли ботаника кафедраһы доценты вазифаһын башҡара. 1928 йылдың 2 ноябрендә доцент, Томск университетында үҙе нигеҙ һалған микробиология һәм фитопатология кафедраһы мөдире була.